Mme le fa go ntse jalo . . “Ntwa ya Lefatshe I e ne ya senya botho jwa batho le go tlhabologa ga batho go feta Ntwa ya Lefatshe II e e neng ya bolaya batho ba bantsi thata go feta ya ntlha: ntwa ya ntlha e ne ya fedisa kgopolo e batho ba neng ba na le yone. Ga ke lebale tsela e batho ba neng ba akanya ka yone mo dingwageng tsele tsa pele ga Ntwa ya Lefatshe I, fa isagwe ya batho e ne e lebega e phatsima e bile e ka se kgorelediwe ke sepe. Gompieno re leba dilo ka tsela e e farologaneng gotlhelele le e re neng re di leba ka yone mo lekgolong la dingwaga le le fetileng, mme gongwe jaanong re di leba ka tsela e e tsamaisanang le se tota se diragalang. A motlha wa gompieno o mo go one lefatshe le dirwang seoposengwe ka tsela e e tokafatsang matshelo a batho o tla senngwa ke borukhutlhi, go gotela ga moya o o mo loaping kgotsa tsela e batho ba maemo a a kwa tlase ba ntseng ba nna le ditshwanelo tse di oketsegileng ka yone, fela jaaka motlha o o ntseng jaana wa nako e e fetileng o ne wa senngwa ke Ntwa ya Lefatshe I? Ga go ope yo o ka arabang potso eo a tlhomamisegile.”